Author: administrator
Last saved by: kuklova
Company: Abyss

Predkladacia správa

 
V dňoch 1.- 2.12. 2010 sa uskutočnil v Astane 7. summit Organizácie pre bezpečnosť a spoluprácu v Európe (OBSE), vrcholné podujatie organizácie po 11-tich rokoch.  
 
Summit schválil záverečnú deklaráciu „Towards a Security Community“, ktorou sa účastnícke štáty prihlásili k plneniu všetkých princípov a záväzkov OBSE a zároveň potvrdili záujem na rozpracovaní spoločnej vízie vytvorenia bezpečnostnej komunity štátov medzi Vancouverom a Vladivostokom (Security Community). Nepodarilo sa však dosiahnuť zhodu o komplexnom a konkrétnom akčnom pláne napĺňania tejto vízie.
 
Delegáciu SR viedol prezident Ivan Gašparovič, MZV SR bolo zastúpené na úrovni  ministra Mikuláša Dzurindu. Prezident SR vystúpil s prejavom, v ktorom sa zameral na úlohu, akú by mala mať OBSE pri prekonávaní deliacich čiar medzi východom a západom i na celkové smerovanie organizácie v nasledujúcich rokoch. Na okraj podujatia sa prezident SR stretol s predsedom Predsedníctva Bosny a Hercegoviny a minister ZV SR absolvoval bilaterálne rokovania s ministrami ZV Kazachstanu a Egypta. Obaja predstavitelia sa stretli aj s výkonným tajomníkom Európskej hospodárskej komisie OSN J. Kubišom a s osobitným predstaviteľom GT OSN pre Strednú Áziu M. Jenčom. 
 
V čase summitu SR predsedala, v rámci štandardnej rotácie, Spoločnej konzultatívnej skupine (SKS) Zmluvy o konvenčných ozbrojených silách v Európe. Pod vedením SR prijala SKS rozhodnutie o vôli začať v roku 2011 rokovania o budúcnosti režimu kontroly zbrojenia a odzbrojenia v Európe, čo je zaraďované medzi najdôležitejšie výsledky summitu. Dohodnutý text sa stal súčasťou záverečnej deklarácie.
 
Keďže na summite nebol schválený akčný plán, záverečnú summitovú deklaráciu by mali rozpracovať účastnícke štáty do konkrétnych akčných krokov v priebehu budúceho roka, počas litovského predsedníctva OBSE. Ťažisko aktivít sa tak opäť presúva na pôdu OBSE do Viedne.